32001D0037
L 010/64
JURNALUL OFÍCIAL AL UNIUNII EUROPENE
DECIZIA COMISIEI
din 22 decembrie 2000
de stabilire a condițiilor speciale pentru importul de gasteropode marine originare din Jamaica
[notificată cu numărul C(2000) 4080]
(Text cu relevanță pentru SEE)
(2001/37/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/492/CEE a Consiliului din 15 iulie 1991 de stabilire a condițiilor de sănătate pentru producerea și introducerea pe piață a produselor pescărești (1), astfel cum a fost modificată ultima dată prin Directiva 97/79/CE (2), în special articolul 9 alineatul (3) litera (b),
întrucât:
(1)
Un expert al Comisiei a efectuat o inspecție în Jamaica pentru a verifica condițiile în care sunt produse, depozitate și expediate în Comunitate gasteropodele marine.
(2)
În conformitate cu articolul 1 din Directiva 91/492/CEE, cu excepția dispozițiilor privind purificarea, această directivă se aplică echinodermelor, tunicatelor și gasteropodelor marine.
(3)
Dispozițiile legislației din Jamaica conferă „Veterinary Services Division (VSD) of the Ministry of Agriculture” responsabilitatea privind inspecția sanitară veterinară a gasteropodelor marine și pentru monitorizarea igienei și condițiilor sanitare de producție. Aceeași legislație împuternicește VSD să autorizeze sau să interzică recoltarea gasteropodelor marine din anumite zone.
(4)
VSD și laboratoarele sale sunt în măsură să verifice în mod eficient aplicarea legislației aflate în vigoare în Jamaica.
(5)
Autoritățile competente din Jamaica și-au asumat sarcina de a comunica în mod regulat și rapid Comisiei date privind prezența planctonului cu conținut de toxine în zonele de recoltare.
(6)
Autoritățile competente din Jamaica au dat asigurări oficiale privind respectarea cerințelor menționate la capitolul V din anexa la Directiva 91/492/CE și a cerințelor echivalente cu cele prevăzute de directiva menționată anterior pentru clasificarea zonelor de producție și de relocare, aprobarea centrelor de expediere și purificare, controlul sănătății publice și monitorizarea producției.
(7)
În conformitate cu articolul 9 alineatul (3) litera (b) punctul (ii) din Directiva 91/492/CEE, ar trebuie stabilită delimitarea zonelor de producție din care pot fi recoltate și importate gasteropodele marine. Aceste delimitări trebuie întocmite pe baza unei comunicări din partea VSD către Comisie. În consecință, VSD trebuie să asigure respectarea dispozițiilor stabilite în acest scop la articolul 9 alineatul (3) din Directiva 91/492/CEE. VSD ar trebui să notifice Comisiei orice modificare în ceea ce privește aprobarea zonelor de producție.
(8)
Jamaica este eligibilă pentru includerea pe lista țărilor terțe care satisfac condițiile de echivalență prevăzute la articolul 9 alineatul (3) litera (a) din Directiva 91/492/CEE, cu privire la gasteropodele marine.
(9)
Jamaica dorește să exporte către Comunitate gasteropode marine congelate. În consecință, în conformitate cu articolul 3 alineatul (4) litera (b), în plus față de cerințele Directivei 91/492/CEE, acestea satisfac și cerințele Directivei 91/493/CEE. În acest scop, ar trebui desemnate zonele de producție din care gasteropodele marine pot fi recoltate și exportate către Comunitate. De asemenea, lista unităților de unde importurile ar trebui autorizate și modelul certificatului de sănătate care ar trebui să însoțească importurile au fost stabilite prin Decizia 2001/36/CE a Comisiei din 22 decembrie 2000 de stabilire a condițiilor speciale care reglementează importurile de produse pescărești originare din Jamaica (3).
(10)
Condițiile speciale de import ar trebui să se aplice fără a aduce atingere deciziilor luate în conformitate cu Directiva 91/67/CEE a Consiliului din 28 ianuarie 1991 privind condițiile de sănătate animală care reglementează introducerea pe piață a animalelor și a produselor de acvacultură (4), astfel cum a fost modificată ultima dată prin Directiva 98/45/CE (5).
(11)
Măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
„Veterinary Services Division (VSD) of the Ministry of Agriculture” este autoritatea competentă din Jamaica pentru verificarea și certificarea faptului că gasteropodele marine îndeplinesc cerințele Directivei 91/492/CEE.
Articolul 2
Gasteropodele marine originare din Jamaica și destinate consumului uman trebuie să provină din zonele de producție autorizate enumerate în anexă.
Articolul 3
Prezenta decizie intră în vigoare în a șaizecea zi de la data publicării în Jurnalul Oficial al Comunităților Europene.
Articolul 4
Prezenta decizie se adresează statelor membre.
Adoptată la Bruxelles, 22 decembrie 2000.